Vista la convocatòria de vaga formulada pels sindicats ADN Sindical i SPS (amb registre d'entrada de data de 10 de desembre de 2018) que està prevista des de les 6.00 hores del dia 31 de desembre de 2018 fins a les 6.00 hores del dia 1 de gener de 2019, i des de les 6.00 hores del dia 5 de gener fins a les 2.00 hores del dia 6 de gener de 2019, i que afecta a tots els treballadors i treballadores de les empreses que presten servei de seguretat dins del recinte del Metro de Barcelona;
Vist que el servei que presten els treballadors de les empreses, que consisteix en la vigilància i protecció de persones i objectes en relació a les activitats de transport de viatgers, s'ha de considerar un servei essencial per a la comunitat, ja que la seva interrupció afectaria drets constitucionalment protegits, com el dret a la seguretat, que es recull al preàmbul i als articles 15 i 17 de la Constitució en relació amb l'article 19 de la Constitució;
Vist que Securitas Seguridad España, SA i Prosegur Soluciones Integrales Seguridad España, SL, presten serveis a la xarxa de metro de Barcelona, que atén diàriament un gran nombre d'usuaris, i una manca de personal de seguretat privada provocaria un increment de la inseguretat de conseqüències imprevisibles i possiblement greus;
Vist que cal compatibilitzar el legítim dret de vaga amb el manteniment dels serveis essencials per garantir els drets constitucionals, tal com disposa l'article 28.2 de la Constitució;
Vist que l'article 1.1 de la Llei 5/2014, de 4 d'abril, de seguretat privada, disposa que les activitats de seguretat privada tenen la consideració de complementàries i subordinades respecte de la seguretat pública, i que l'article 8.6 disposa que el personal de seguretat privada que exerceixi les seves funcions en entitats públiques o privades en les quals es prestin serveis que siguin essencials o que l'autoritat pública competent declari essencials o en els quals el servei de seguretat s'hagi imposat obligatòriament, s'ha d'atenir, en l'exercici del dret de vaga, al que disposi la legislació vigent pel que fa a aquestes entitats;
Vist que, d'acord amb l'informe de l'Àrea de Seguretat de Transport Metropolità de la Policia de la Generalitat Mossos d'Esquadra (PG-ME), s'ha declarat un nivell 4, sobre 5, d'alerta antiterrorista, fet que comporta que en la delimitació dels serveis essencials s'hagi de tenir especialment present el caràcter complementari i subordinat que, com ja s'ha indicat i d'acord amb l'article 1 de la Llei 5/2014, de 4 d'abril, de seguretat privada, tenen les activitats de seguretat privada respecte de la seguretat pública;
Vist que la vaga té una durada de 24 hores el primer dia i de 20 hores el segon, durant dos dies no consecutius d'alta afectació i complexitat, un la celebració de la festa de Cap d'Any que és una de les nits més conflictives de l'any i, l'altre, la Cavalcada de Reis, durant la qual es mou un gran nombre d'usuaris especialment sensibles -gent gran i nens- i que cal assegurar la principal funció dels vigilants de seguretat que consisteix a realitzar tasques de vigilància i protecció de les persones i béns, tasques preventives i dissuasives dels diferents riscos que es poden produir a les instal·lacions i trens, auxiliar i posar a disposició dels cossos de seguretat els autors d'il·lícits penals, així com realitzar tasques d'identificació i suport al personal d'intervenció als controls de frau i identificar les persones que incompleixen la normativa d'ús de les instal·lacions;
És en atenció a les raons exposades en els paràgrafs anteriors que per evitar situacions d'inseguretat es considera adient, d'acord amb la proposta tècnica del Departament d'Interior, establir uns serveis mínims que consisteixin en el 95% del servei habitual.
Vist que s'ha demanat un informe a la Secretaria General del Departament d'Interior de la Generalitat de Catalunya i a l'Àrea Metropolitana de Barcelona;
Vist que les parts van ser convocades a una mediació en tràmit d'audiència i van exposar les seves posicions sobre la necessitat d'establir serveis mínims, tal com consta a l'acta de 17 de desembre de 2018;
Atès el que disposen l'article 28.2 de la Constitució espanyola; els articles 163 i 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Reial decret 524/2002, de 14 de juny; el Reial decret 2364/1994, de 9 de desembre; el Decret 120/1995, de 24 de març, de la Generalitat de Catalunya, i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pels sindicats ADN Sindical i SPS, que està prevista des de les 6.00 hores del dia 31 de desembre de 2018 fins a les 6.00 hores del dia 1 de gener de 2019, i des de les 6.00 hores del dia 5 de gener fins a les 2.00 hores del dia 6 de gener de 2019, i que afecta a tots els treballadors i treballadores de les empreses que presten servei de seguretat dins del recinte del Metro de Barcelona, s'entén condicionada al manteniment dels serveis mínims següents:
Per cada torn de treball (matí, tarda i nit), 95% del servei.
Les empreses, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el del Comitè de Vaga.
Les empreses s'ha d'assegurar que les persones designades per fer els serveis mínims rebin una comunicació formal i efectiva de la designació.
El personal destinat a cobrir els serveis mínims que determina l'article 1 està subjecte als drets i els deures que estableix la normativa vigent i, en concret, ha de respectar el que es disposa en els apartats anteriors, i s'ha de dur a terme en coordinació i d'acord amb les instruccions dels membres de les forces i cossos de seguretat competents segons les funcions que hagi de desenvolupar el personal adscrit a aquests serveis.
Barcelona, 21 de desembre de 2018